Zmluva o výkone vybraných činností veterinárnej asanácie
uzavretá v zmysle obchodného zákonníka č. 513/91 Zb. § 261 odsek 2

medzi zmluvnými stranami

1./ Obec NIŽNÝ KLÁTOV, ul. Hlavná č. 1/1, 044 12, Nižný Klátov, 
IČO: 00324507, e-mail: obec.n.klatov@netkosice.sk,
zastúpená starostkou PhDr. Ing. Marcelou JOKEĽOVOU,
ďalej ako objednávateľ,

a

2./ TD, s.r.o., Agátová 31, 04014 Košice, 
IČO: 36 202 738, DIČ:2021548859, IČ DPH: SK 2021548859
www.odchytzvierat.eu, m.hudak@odchytzvierat.eu
zastúpená konateľmi Miloslavom Hudákom, mobil: 0917 536 059
a Jarmilou Dudjakovou, ďalej ako dodávateľ,

za nasledovných podmienok:

Článok I
Úvodné ustanovenia

(1) Pre účely tejto zmluvy sa rozumie: 
a) veterinárnou asanáciou: odchyt túlavých a zabehnutých zvierat na území obce, 
b) zvieraťom jedinec domestikovaného druhu najmä psa, chovaný v domácnosti vlastníka alebo držiteľa na naplnenie jeho záľuby, poskytovanie spoločnosti alebo na ochranu domácnosti a majetku; na účely poskytnutia služby spojenej s odchytom túlavých zvierat sa zviera považuje za obvykle voľne žijúce zviera na území obce. 

(2) Pre účely tejto Zmluvy zvieraťom nie je poľovná zver alebo zviera chované alebo držané na farmárske účely. 

Článok II
Predmet zmluvy

(1) Predmetom Zmluvy je úprava vzájomných práv a povinností zmluvných strán pri poskytovaní vybraných služieb veterinárnej asanácie na území obce za podmienok stanovených v tejto Zmluve. 

(2) Dodávateľ sa zaväzuje poskytovať riadne objednávateľovi služby veterinárnej asanácie, ktoré zahŕňajú služby spojené s odchytom túlavých a zabehnutých zvierat, ich následným umiestnením do karanténnej stanice, vyšetrením a ošetrením, vyhľadávaním záujemcov o ich chov (náhradná starostlivosť). 

(3) Objednávateľ sa zaväzuje zaplatiť dodávateľovi cenu za riadne poskytnuté služby veterinárnej asanácie vo výške a spôsobom dohodnutým v Zmluve.

Článok III
Práva a povinnosti dodávateľa

(1) Dodávateľ sa zaväzuje v súlade s predmetom Zmluvy: 
a) vykonávať odchyt túlavých a zabehnutých zvierat s preventívnym opatrením a to podľa potreby objednávateľa vo vopred dohodnutom termíne, v akútnom prípade na základe oznámenia objednávateľa v najbližšom možnom termíne spravidla v nasledujúci deň po vykonaní oznámenia, 
b) umiestniť odchytené túlavé a zabehnuté zvieratá do karanténnej stanice, 
c) zabezpečiť alebo vykonávať odchyteným túlavým zvieratám klinické vyšetrenia a potrebné veterinárne úkony a starostlivosť, 
d) zabezpečiť alebo vykonávať odchyteným túlavým zvieratám preventívne veterinárne opatrenia potrebné na vylúčenie a predchádzanie choroby prenosnej na iné zviera alebo na človeka a ďalšie veterinárne úkony, 
e) zabezpečiť na požiadanie vrátenie odchyteného zvieraťa majiteľovi, ktorý nezabránil úniku zvieraťa z chovného priestoru, 
f) asertívne riešiť konflikty s majiteľmi odchytených zvierat s poučením o nezabránení úniku zvieraťa z chovného priestoru v zmysle Zákona č. 39/2007 Z. z. o veterinárnej starostlivosti v znení neskorších predpisov, 

(2) Karanténna stanica zahrňuje tieto úkony: 
a) starostlivosť o zdravotný stav a kŕmenie zvierat, 
b) vedenie evidencie odchytených zvierat, 
c) karanténne opatrenia, 
d) ošetrenie a liečenie spoločenských zvierat, 
e) karantenizácia spoločenských zvierat - psov, 
f) odovzdávanie odchytených zvierat ich majiteľom, 
g) vyhľadávanie a odovzdávanie zvierat záujemcom o ich chov(náhradná starostlivosť), 
h) eutanázia zvierat v zmysle Zák. č. 39/2007 Z. z. o veterinárnej starostlivosti v znení 
neskorších predpisov, 
i) odovzdávanie na odstránenie uhynutých alebo utratených zvierat spracovateľskému 
závodu. 

(3) Dodávateľ sa zaväzuje vykonávať odchyt túlavých zvierat podľa odseku 1, písm. a) tohto čl., vo vopred dohodnutý kalendárny deň a čas, počas trvania Zmluvy. 

(4) Oznámenia o výskyte túlavých zvierat sa prijímajú nepretržite na kontaktnom telefónnom čísle dodávateľa ( dispečing odchytov) 0917 38 11 12, prípadne konateľovi spoločnosti na t. č. 0917 536 059. 

(5) Zmluvné strany sa dohodli, že odchyt túlavých a zabehnutých zvierat sa bude vykonávať na verejných priestranstvách na území obce.
 
(6) Dodávateľ je povinný pri realizácii služieb veterinárnej asanácie postupovať s odbornou spôsobilosťou a dodržiavať všetky platné právne predpisy upravujúce vykonávanie poskytovanej služby. 

(7) Dodávateľ sa zaväzuje zabezpečiť prostredníctvom svojich zmluvných veterinárnych lekárov usmrtenie odchyteného zvieraťa len z primeraných dôvodov uvedených v Zákone č. 39/2007 Z. z. o veterinárnej starostlivosti v znení neskorších predpisov.
(8)  Dodávateľ sa zaväzuje prevziať nechcené zviera - psa od občana, ktorý ho privedie k pracovníkom odchytu a prehlási, že už zviera nechce.

(9) Počet odchytených zvierat bude skontrolovaný po vykonaní odchytu  poverenou osobou objednávateľa.  

Článok IV
Zadávanie objednávky a lehota plnenia

(1) Dodávateľ sa zaväzuje poskytnúť službu spojenú s odchytom túlavých zvierat na základe oznámenia objednávateľa o výskyte túlavého zvieraťa na verejnom priestranstve. Oznámením sa rozumie telefonické oznámenie výskytu túlavého zvieraťa na verejnom priestranstve dodávateľovi na telefónnom čísle uvedenom v článku III odseku (4) tejto Zmluvy.

(2) Dodávateľ sa zaväzuje realizovať odchyt túlavých zvierat v najbližšom možnom termíne po dohode s objednávateľom. Na jeden odchyt je obmedzený počet odchytených zvierat stanovený na max. 10 zvierat. 

Článok V
Zmluvná cena, platobné podmienky a fakturácia

(1) Zmluvná cena poskytnutej služby je určená na základe jednotkových cien a vzdialenosti miesta výkonu odchytu túlavých a zabehnutých zvierat od umiestnenia karanténnej stanice dodávateľa a to v katastri obce Valaliky okres Košice - okolie, v areáli firmy Agro Valaliky a následnej starostlivosti o odchytené zvieratá v zmysle platnej a účinnej legislatívy Slovenskej republiky.
 
(2) Zmluvná cena odchytu sa skladá z: 
          a) jednotkovej ceny príjazdného vo výške 50 € s DPH, 
          b) jednotkovej  ceny 55 € s DPH je stanovená za jedno odchytené túlavé  zviera.
 
(3) Na základe skontrolovaného počtu odchytených zvierat v zmysle Čl. III ods. 9 tejto Zmluvy, bude dodávateľom vystavená a doručená faktúra objednávateľovi.

(4) Zmluvná cena podľa Čl. V ods. 2 písm. a, b, je stanovená v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a sú v nej obsiahnuté všetky náklady dodávateľa súvisiace s riadnym splnením predmetu Zmluvy.

(5) Zmluvná cena podľa Čl. V ods. 2 písm. a, b, je dohodnutá ako cena maximálna počas doby trvania zmluvy a upraviť ju možno iba dodatkom k tejto zmluve podpísaným obidvoma zmluvnými stranami v prípade ak:
a) pri preukázanej zmene medziročnej inflácie o viac ako 6 %, nie však skôr ako po uplynutí lehoty 3 mesiacov od nadobudnutia účinnosti Zmluvy a nie skôr ako po uplynutí 1 mesiaca od uzavretia dodatku, ktorým bola z dôvodu inflácie naposledy upravená jednotková cena. 
b) pri zmene sadzby dane z  pridanej hodnoty alebo iných administratívnych opatreniach štátu, ktoré majú preukázateľný dopad na výšku jednotkovej ceny.

(6) Zvýšenie alebo zníženie jednotkovej ceny nemá spätnú účinnosť.

(7) Fakturačné obdobie začína dňom vykonania odchytu túlavých a zabehnutých zvierat.
(8) Platba zmluvnej ceny za vykonaný predmet zmluvy sa uskutoční výhradne formou prevodu na bankový účet dodávateľa č.: 2829435558/0200, VÚB a.s. Bezhotovostný platobný styk sa uskutočňuje prostredníctvom finančného ústavu objednávateľa na základe faktúry, ktorej splatnosť je dohodnutá v lehote do 14 dní odo dňa doručenia faktúry objednávateľovi. 

(9)  Faktúra musí obsahovať tieto náležitosti:
	a) identifikačné údaje dodávateľa vrátane jeho identifikačného čísla pre daň,
	b) označenie peňažného ústavu a čísla účtu dodávateľa,
	c) identifikačné údaje objednávateľa,
	d) poradové číslo faktúry,
	e) dátum, kedy bola poskytnutá služba, ak sa odlišuje od dátumu vyhotovenia faktúry,
	f) dátum vyhotovenia faktúry,
	g) druh poskytnutej služby,
	h) zmluvnú cenu,
	i) náležitosti pre účely dane z pridanej hodnoty,
	j) fakturovanú cenu v eurách celkom,
	k) pečiatku a podpis dodávateľa.

Článok VI
Sankcie

(1) Dodávateľ má nárok na úroky z omeškania vo výške 0,03 ‰ z nezaplatenej fakturovanej sumy za konkrétne vykonané služby, a to aj za každý začatý deň omeškania.

(2) Sankcie za porušenie povinností zmluvných strán vyplývajúcich z jednotlivých ustanovení Zmluvy budú predmetom samostatnej penalizačnej faktúry.

Článok VII
Vznik, trvanie a ukončenie Zmluvy

(1) Zmluva sa uzatvára na dobu určitú, a to odo dňa jej účinnosti na 12 mesiacov. 

(2) Táto Zmluva nadobúda platnosť dňom podpisu obidvoch zmluvných strán a účinnosť v zmysle §-u 47a ods. 1 zákona č. 546/2010 Z. z., ktorým sa dopĺňa Zák. č. 40/1964 Zb. Občiansky zákonník v znení neskorších predpisov, t.j. dňom nasledujúcom po dni jej zverejnenia na webovom sídle povinnej osoby, ktorá zmluvu uzatvára (v súlade s § 5a ods. 5 Zákona č. 211/2000 Z. z. o slobodnom prístupe k informáciám v znení neskorších predpisov.

(3) Zmluvné strany sa dohodli, že Zmluva zaniká:
	a) ukončením platnosti Zmluvy podľa článku VII ods. (1)
	b) písomnou dohodou zmluvných strán s výpovednou lehotou 2 mesiace,
	c) zánikom dodávateľa, bez právneho nástupcu,
	d) zánikom oprávnenia dodávateľa vykonávať činnosti, ktoré tvoria predmet Zmluvy.

(4) V prípade porušenia povinností vyplývajúcich z tejto Zmluvy zo strany dodávateľa, je objednávateľ oprávnený dožadovať sa odstránenia nedostatkov v dodatočnej primeranej lehote. Objednávateľ určí dodatočne primeranú lehotu podľa charakteru porušenej povinnosti. Výzvu na odstránenie nedostatkov môže objednávateľ urobiť telefonicky alebo elektronickou formou na mailovú adresu dodávateľa 

(5) Podstatným porušením povinností objednávateľa, je neuhradenia viac ako dvoch faktúr vystavených následne za sebou v období jedného kalendárneho roka.

(6) Odstúpenie od Zmluvy sa netýka nároku na náhradu škody, nároku na úroky z omeškania a ani nároku na zaplatenie zmluvnej pokuty.

Článok VIII
Záverečné ustanovenia

(1) Túto zmluvu môžu zmluvné strany meniť a dopĺňať na základe vzájomnej dohody, a to formou písomného dodatku.

(2) Práva a povinnosti touto Zmluvou výslovne neupravené sa riadia príslušnými ustanoveniami zákona č. 513/1991 Zb. Obchodný zákonník v znení neskorších predpisov, zákonom o veterinárnej starostlivosti č. 39/2007 Z. z. v znení neskorších predpisov, zák. č. 123/2008 Z. z. o podrobnostiach ochrany spoločenských zvierat a o požiadavkách na karanténne stanice a útulky, a ostatnými právnymi predpismi platnými na území Slovenskej republiky.

(3) Prípadné spory sa zmluvné strany zaväzujú riešiť prednostne vzájomnými rokovaniami cestou zmieru. Pokiaľ takéto riešenie nebude úspešné, zaväzujú sa riešiť prípadné spory cestou príslušných súdov Slovenskej republiky.

(4) Ustanovenia Zmluvy, ktoré sa stanú neplatnými v dôsledku zmien príslušných právnych predpisov, nezakladajú neplatnosť celej Zmluvy. Zmluvné strany sa zaväzujú upraviť tieto ustanovenia tak, aby nová úprava bola čo najbližšie úprave pôvodnej a umožnila dosiahnuť účel tejto Zmluvy.

(5) Zmluva sa vyhotovuje v dvoch (2) vyhotoveniach s platnosťou originálu, pričom každej  zo zmluvných strán ostane jedno vyhotovenie.

(6) Zmluvné strany vyhlasujú, že Zmluvu uzatvorili slobodne a vážne, nie v tiesni a za nápadne nevýhodných podmienok, prečítali ju, porozumeli jej a nemajú proti jej forme a obsahu žiadne výhrady, čo potvrdzujú vlastnoručnými podpismi.

Zverejnená na www.niznyklatov.sk dňa 4.11.2013 

V Košiciach, dňa 4.11.2013				V Nižnom Klátove, dňa 4.11.2013

.............................................                                                             ............................................
         Za Dodávateľa:						       Za Objednávateľa